b'\n_START_ARTICLE_\nSahelinmuurahaistasku\n_START_SECTION_\nKoko ja ulkon\xc3\xa4k\xc3\xb6\n_START_PARAGRAPH_\nLinnun pituus on noin 17 cm, siipien k\xc3\xa4rkiv\xc3\xa4li 28,5\xe2\x80\x9332 cm ja paino noin 58 g (painoaineistossa vain viisi kenialaista lintua). Sahelinmuurahaistaskukoiras on p\xc3\xa4\xc3\xa4osin tumman tervanruskea, pyrst\xc3\xb6 ja alaper\xc3\xa4 ovat mustat. K\xc3\xa4sisulkien sis\xc3\xa4h\xc3\xb6yty on valkoinen, tyvelt\xc3\xa4 alkaen 2/3 sulkien pituudesta, ja lennossa n\xc3\xa4kyy siivell\xc3\xa4 harakkamainen valkea kuvio. Naaras ja nuori lintu ovat tervanruskeita. Kaikissa puvuissa nokka ja koivet ovat mustat.\n_START_SECTION_\nEsiintyminen\n_START_PARAGRAPH_\nSahelinmuurahaistasku el\xc3\xa4\xc3\xa4 Afrikassa Saharan etel\xc3\xa4puolella Sahelin alueella, l\xc3\xa4nness\xc3\xa4 Senegalista alkaen, id\xc3\xa4ss\xc3\xa4 Keniaan ja Tansaniaan. Sen elinymp\xc3\xa4rist\xc3\xb6n ala on noin 2,1 miljoonaa neli\xc3\xb6kilometri\xc3\xa4. Laji lienee paikkalintu. Lajista tunnetaan kolme alalajia, joista nimialalaji aethiops on l\xc3\xa4ntisin, sudanensis tavataan Sudanissa ja cryptoleuca It\xc3\xa4-Afrikassa.\n_START_SECTION_\nElinymp\xc3\xa4rist\xc3\xb6\n_START_PARAGRAPH_\nSahelinmuurahaistasku asuu kuivien avomaiden pensaikoissa, taajamissa, tienvarsilla ja harvaa puustoa kasvavilla tasangoilla. Pes\xc3\xa4paikkaansa varten se tarvitsee kuoppia ja vuoraamattomia kaivoja.\n_START_SECTION_\nLis\xc3\xa4\xc3\xa4ntyminen\n_START_PARAGRAPH_\nSahelinmuurahaistasku rakentaa pes\xc3\xa4ns\xc3\xa4 maahan vaakasuoraan onkaloon. Pesint\xc3\xa4 tunnetaan puutteellisesti.\n_START_SECTION_\nRavinto\n_START_PARAGRAPH_\nSahelinmuurahaistasku ravintoa ovat ainakin muurahaiset ja muut hy\xc3\xb6nteiset.'